[bookmark: _GoBack]VENDIM
Nr.755, datë 15.9.2010

PËR SHPRONËSIMIN, PËR  INTERES  PUBLIK, TË PRONARËVE  TË PASURIVE TË PALUAJTSHME, PRONË PRIVATE, QË PREKEN NGA NDËRTIMI I LINJËS  400 KV, TIRANË-PODGORICË, QARKU I LEZHËS

Në mbështetje të nenit 100 të Kushtetutës dhe të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga ndërtimi i linjës  400 kV, Tiranë-Podgoricë,  qarku i Lezhës, sipas tabelës që i bashkëlidhet këtij vendimi.
2. Shpronësimi të bëhet në favor të OST  sh.a.
3. Pronarët e pasurive të paluajtshme, që shpronësohen, të kompensohen në lekë, në vlerë të plotë, sipas masës përkatëse që paraqitet në tabelën, që i bashkëlidhet këtij vendimi, për sipërfaqen e banesave për shpronësim prej 823.6 (tetëqind e njëzet e tre pikë gjashtë) m², dhe për sipërfaqe shtyllash për shpronësim definitiv prej 3707.1 (tre mijë e shtatëqind e shtatë pikë një) m², vlerësuar në shumën e përgjithshme 22 883 181 (njëzet e dy milionë e tetëqind e tetëdhjetë e tre mijë e njëqind e tetëdhjetë e një) lekë.
4. Fondi, prej 22 883 181 (njëzet e dy milionë e tetëqind e tetëdhjetë e tre mijë e njëqind e tetëdhjetë e një) lekësh, të  përballohet nga fondet e  OST sh.a.
5. Vlera e shpenzimeve procedurale të shpronësimit, në shumën 1 915 000 (një milion e nëntëqind e pesëmbëdhjetë mijë) lekë, të përballohet nga OST sh.a., si subjekt kërkues i këtij shpronësimi.
6. Shpronësimi të përfundojë brenda muajit tetor 2010.
7. Pagesa të bëhet pas paraqitjes së dokumenteve të pronësisë, sipas ligjit nr.8561, datë 22.12.1999.
8. Punimet për ndërtimin e linjës  400 kV, Tiranë-Podgoricë,  qarku i Lezhës, të përfundojnë  brenda vitit 2010.
9. Ngarkohen Ministria e Ekonomisë, Tregtisë dhe Energjetikës dhe OST  sh.a. për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Sali  Berisha

